Í dag eru 100 dagar síðani síðsta aðalfund hjá Svimjisambandi Føroya, og sostatt eisini 100 dagar síðani nýggja starvsnevndin tók yvir við mær sum formanni. Ein spennandi tíð, um enn hin setningurin eisini rennur mær til hugs, at‘ tað er ikki bara at biðja lova sær’. Góðu tit svimjarar, venjarar og leiðarar, Hjartaliga til lukku við óføru úrslitunum á Reykjavík International Games 2015! Meðan føroyska samfelagið meira ella minni lá lamið vegna illveður og stórkava, so stríddu tit tykkum til Íslands at kappast, og hava har skarað framúr á altjóða stevnu. Úrslitini tala fyri seg sjálvi: 7 føroysk met, 10 føroysk juniormet, 14 gull, 3 silvur og 2 bronsu í unglingakappingini, og 5 gull, 7 silvur og 9 bronsu í kappingini fyri allar aldursbólkar. RIG 2015. Dan Hjelm eigur myndina. Tit eru fyrimyndarlig, at soleiðis ikki geva upp, hóast veður og ferðslusamband ikki var til vildar; men heldur líta framá og finna tað hvílu sum man nú einaferð kann undir sovorðnum umstøðum, til at kappast um heiðursmerki bæði morgun og kvøld. Svimjisambandið hevur skyldu at bjóða tykkum hóskandi avbjóðingar, í tann mun sum tað yvirhøvur letur seg gera. Hesuferð betaldu tit sjálvi fyri ferð og luttøku á RIG, tí at Svimjisambandið roynir at koma burtur úr einum minus í sínum roknskapi. Eitt undirskot sum snøgt sagt skyldast, at tit svimjarar hava uppiborið meira enn tað sum vit hava pening til. Nógv størsti partur av útreiðslunum hjá Svimjisambandi Føroya fer til luttøku á altjóða stevnum, umframt fyri ein part til meistarastevnur her heima. Løgtingið hevur júst játtað ÍSF meira enn eina millión í stuðuli til altjóða virksemi, og halda vit í Svimjisambandinum at vit náttúrliga eiga ein rímiligan lut í hesum, sum tey ið skapa flestu og bestu altjóða úrslit. Men hetta tekur tíð at fáa upp á pláss. Og tá er tað so vælsignað at eiga slíkt úrval, sum ikki bíðar eftir pengunum men leggja út sjálvi, tí at menningin hjá tykkum ikki fær bíðað eftir okkum. Ikki at tað er rætt at tit so ofta skulu gjalda sjálvi, tá ið onnur kunnu fáa í posa og sekk uppá vónir og dreymar um framtíðina. Tað mátti bara verða so, beint nú. Eitt spennandi ár er fyri framman, har fleiri av tykkum longu nú hava víst støði sum ongantíð fyrr, og hetta enntá so mikið tíðliga á árinum. Vit skulu til Mare Nostrum, evropeisku leikir í Baku, Oyggjaleikir á Jersey, NMU í Finnlandi, HM í Kazan og EM í Ísrael. Vit skulu royna at kvalifisera í øllum førum Pál og kanska onkran afturat til OL í Rio. Og vit skulu alt møguligt annað eisini. Føroysk ítróttarsøga verður í hesum árum skrivað einamest vegna okkara framúr svimjarar, tá ið tað kemur til altjóða úrslit. So koyrið á, tit úrmælingar. Vit eru stolt av tykkum, og vit hava brúk fyri tykkum! Góða ferð heim, her er enn tjúkt í kava.